《书堂》
宋代·胡融

右军本清真，名题列仙籍。
朝披赤城霞，凭崖望南极。
不读人閒书，诛茅近东壁。
松窗拂青霭，石架横野色。
草圣天仙求，竹扇山猨觅。
不有铁石心，敢迩虎豹迹。
高歌振林木，上与霄汉迫。
时有太一星，拥杖照几席。

作者简介：胡融，字小瀹，号四朝老农，宁海（今属浙江）人（《天台续集别编》卷四）。与李揆同时，生平不详。今录诗十四首。